1.  ปัจจัยความเสี่ยง

 ความเสี่ยงด้านการตลาดและราคา

บริษัทและบริษัทย่อยดำเนินธุรกิจเดียวกันคือ ผลิตและจำหน่ายแผ่นเอ็มดีเอฟ แผ่นปาร์ติเกิ้ล
แผ่นผิวประตู แผ่นเอ็มดีเอฟปิดผิว แผ่นปาร์ติเกิ้ลปิดผิว และแผ่นไม้พื้นสำเร็จรูป
โดยจำหน่ายให้กับผู้ผลิตและผู้แทนจำหน่ายในอุตสาหกรรมก่อสร้างตกแต่ง ,
อุตสาหกรรมผลิตเฟอร์นิเจอร์ , อุตสาหกรรมอีเลคโทรนิกซ์ เช่น ตู้ลำโพง
ทั้งตลาดในประเทศและตลาดต่างประเทศ

บริษัทได้ซื้อโรงงานผลิตแผ่นใยไม้อัดความหนาแน่นปานกลาง (MDF) ที่จังหวัดสระบุรีกำลังการผลิต
105,000 ลบ.ม.ต่อปี
ซึ่งจะทำให้กำลังการผลิตแผ่นเอ็มดีเอฟของบริษัทและบริษัทย่อยรวมเพิ่มขึ้นจากเดิม 480,000 เป็น
585,000 ลบ.ม. ต่อปี และในส่วนแผ่นปาร์ติเกิ้ลซึ่งมีกำลังการผลิต 900,000 ลบ.ม. ต่อปี
ทำให้อุปทานในตลาดเพิ่มขึ้น แต่การแข่งขันด้านราคาในปี 2551 ยังไม่รุนแรง
และผลิตภัณฑ์เพิ่มมูลค่าของบริษัทและบริษัทย่อย เช่น แผ่นเอ็มดีเอฟปิดผิว แผ่นปาร์ติเกิ้ลปิดผิว
แผ่นไม้พื้นสำเร็จรูป มีมูลค่าขายได้เพิ่มขึ้นในปี 2551
แต่เนื่องจากผลกระทบจากภาวะเศรษฐกิจตกต่ำในประเทศสหรัฐอเมริกา
และได้ลุกลามไปยังตลาดยุโรปและเอเชีย ทำให้ความต้องการของผลิตภัณฑ์ลดลง
ในขณะที่การแข่งขันของผู้ประกอบการในประเทศและต่างประเทศ จะมีความรุนแรงมากขึ้น
ทำให้ปริมาณการขายและราคาขายได้รับผลกระทบจนทำให้มีรายได้จากการขายและกำไรของบริษัทในอนาคตลดลง

ความเสี่ยงจากอัตราแลกเปลี่ยน

บริษัทฯ มียอดขายส่งออกในรูปของเงินสกุลดอลล่าร์สหรัฐ ประมาณร้อยละ 61 ของยอดขายทั้งหมด
ในขณะเดียวกันบริษัทในกลุ่มก็มีการนำเข้าวัตถุดิบ เช่น Methanol และ Urea Formaldehyde
เพื่อในการผลิตกาว, การซื้อเครื่องจักรเพื่อขยายกำลังการผลิต
การซื้ออะหลั่ยและอุปกรณ์เครื่องจักรบางชนิดเพื่อใช้ในการซ่อมบำรุง
ในรูปของเงินสกุลดอลล่าห์สหรัฐ และยูโร ซึ่งบริษัทฯ
ไม่ได้มีการทำสัญญาป้องกันความเสี่ยงด้านอัตราแลกเปลี่ยน บริษัทฯ
ได้ติดตามเรื่องอัตราแลกเปลี่ยนอย่างใกล้ชิด และพิจารณาใช้เครื่องมือต่าง ๆ ด้านการเงิน
กับสถานการณ์ที่มีผลกระทบกับบริษัท ให้มีประสิทธิภาพมากที่สุด
เพื่อลดความเสี่ยงจากการผันผวนของอัตราแลกเปลี่ยน

ความเสี่ยงด้านหนี้สูญ

บริษัทฯ มีความเสี่ยงด้านการให้สินเชื่อที่เกี่ยวเนื่องกับลูกหนี้การค้าค่อนข้างน้อย เนื่องจากบริษัทฯ
และบริษัทย่อย มีการขายสินค้าต่างประเทศในปี 2551 โดยคิดเป็นร้อยละ 61 ของยอดขายทั้งหมด
ซึ่งเป็นการขายโดยการเปิด L/C หรือให้ลูกค้าจ่ายเงินล่วงหน้าค่าสินค้า
ส่วนการขายในประเทศอีกจำนวนร้อยละ 39 ของยอดขายทั้งหมด
เป็นการขายให้กับบริษัทที่เกี่ยวข้องกัน และบริษัทอื่นที่มีความมั่นคงทางการเงินสูง
มีความสามารถในการชำระหนี้ที่ดี เนื่องจากได้ติดต่อค้าขายกับลูกค้าเหล่านี้มานาน
รวมทั้งมีการพิจารณาค่าเผื่อหนี้สงสัยจะสูญอย่างเหมาะสม
มีการติดตามเร่งรัดหนี้สินที่เกินกำหนดระยะเวลาเป็นเวลานาน
นอกจากนี้บริษัทได้ให้ความสำคัญในการพิจารณาให้เครดิตทางการค้ากับลูกหนี้ที่มีความสัมพันธ์ทางการค้ามาเป็นระยะเวลานาน
หรือให้ลูกค้าที่มียอดการสั่งซื้อเป็นจำนวนเงินที่สูง จัดทำหนังสือสัญญาค้ำประกันจากทางธนาคาร
เพื่อเป็นการป้องกันความเสี่ยงได้ระดับหนึ่ง ดังนั้นบริษัทฯ
จึงมีความเสี่ยงจากการที่ลูกหนี้จะไม่ชำระหนี้อยู่ในระดับต่ำ

ความเสี่ยงจากอัตราดอกเบี้ย

บริษัทและบริษัทย่อยมีหนี้สินระยะสั้นประเภทเงินเบิกเกินบัญชีและเงินกู้ยืมเงินระยะสั้นจากสถาบันการเงิน
ซึ่งกู้ยืมมาเพื่อเป็นเงินทุนหมุนเวียนในกิจการ
บริษัทฯและบริษัทย่อยจะพิจารณาข้อมูลจากสถาบันการเงินต่าง ๆ
ที่จะทำให้บริษัทมีต้นทุนทางการเงินที่ต่ำ ส่วนของเงินกู้ยืมระยะยาว
กู้มาเพื่อซื้อโรงงานผลิตแผ่นเอ็มดีเอฟ (จังหวัดสระบุรี) และลงทุนในโครงการผลิตแผ่นเอ็มดีเอฟ
โรงงานที่ 2 เพื่อเพิ่มยอดขายให้กับกลุ่มบริษัท
ปัจจุบันอัตราดอกเบี้ยจะถูกกำหนดตามอัตราดอกเบี้ยของสถาบันการเงินผู้ให้กู้
ทั้งนี้การเปลี่ยนแปลงหรือความผันผวนของอัตราดอกเบี้ยในตลาดในอนาคตที่อาจจะสูงขึ้น
จะทำให้ค่าใช้จ่ายด้านดอกเบี้ยสูงขึ้น
ซึ่งอาจมีผลกระทบกับผลการดำเนินงานและกระแสเงินสดของบริษัทได้

ความเสี่ยงด้านจากการที่มีผู้ถือหุ้นรายใหญ่ถือหุ้นเกินกว่าร้อยละ 50

ณ วันที่ 18 มีนาคม 2552 กลุ่มครอบครัวสหวัฒน์ , เจริญนวรัตน์ , บุญเกตุ และ ชัยพัฒนวณิช
ถือหุ้นในบริษัทรวมกันประมาณร้อยละ 65.75 ของจำนวนหุ้นที่จำหน่ายได้แล้วทั้งหมด
จึงทำให้สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้